Osman Myderizi

Osman Myderizi (Tiranë, 14 mars 1891 - 20 dhjetor 1973) ka qenë arsimtar, gjuhëtar dhe orientalist shqiptar. Ka kontribuar në fushën e studimeve të gjuhës shqipe, bashkëhartues i Fjalorit të gjuhës shqipe (1954), si dhe hulumtues i letërsisë së bejtexhinjve. Është hartuesi i pjesës historike të monografisë Tirana 1604-1937 botuar më 1937 nga bashkia e kryeqytetit, e para monografi për temën në fjalë.

 Biografia 
U lind në Tiranë, i biri i Sali Myderizit, në një familje hoxhallarësh. Pas shkollimit në vendlindje dhe ryzhdijen në Shkodër, shkollimin e lartë e ndoqi në Stamboll. Pasi u kthye në Shqipëri më 1913, çeli një shkollë shqipe në Ndroq. Më 1917 bashkëthemeloi shoqërinë Dituria që ishte aktive në jetën politike të kohës. Gushtin e 1920 nisi botimin e të përdyjavshmes jetëshkurtër "Zani i ri".

Më 21 prill 1921 Myderizi u bë pjesë e të parit parlament shqiptar dhe përfaqësoi Tiranën në Asamblenë Kushtetuese më 1924. Me Triumfin e Legalitetit dhjetorin e 1924, shkoi në mërgim, si shumë mbështetës të tjerë të Lëvizjes së Nolit. Me dekretin e 1925 për çeljen e liceut të Tiranës, shkolla u vendos në shtëpinë Myderizëve.

Përfitoi nga amnistitë e mëpasme për t'u kthyer, dhe u punësua mësues në Berat (1929-1934). Më 1940, gjatë pushtimit italian, u internua në Arezzo të Toskanës, dhe u kthye në Shqipëri vetëm pas kapitullimit italian më 1943.

Prej 1947 e deri kur doli në pension më 1966, ka qenë studjues aktiv në Institutin e Shkencave dhe më pas në Institutin e Gjuhësisë dhe Historisë në Tiranë.

 Vepra 
Myderizi është autor i një gramatike shkollore në standardin e para 1972, Gramatika e ré e shqipes (Tiranë, 1944), bashkëpunoi në hartimin e Fjalorit të gjuhës shqipe (Tiranë, 1954).

Emri i tij ama lidhet në mënyrë parësore me punimet e tij mbi letërsinë e hershme shqipe me alfabet arab. Në këtë lëmi, ai zbuloi dhe shpëtoi dorëshkrimet e shumë poetëve të hershëm myslymanë, dorëshkrime të cilët i tejshkroi, studjoi dhe i bëri të njohur. Puna e tij ka qenë veçanërisht delikate duke qenë se u zhvillua në gjatë fushatës së hovshme të regjimit komunist për shtypjen dhe zhdukjen e fesë, kur shumë libra dhe dorëshkrime të vjetër u lanë të kalbeshin kishave dhe xhamive para se këto të shembeshin. Po të mos ishte për kontributin e Myderizit, e gjithë tradita e letërsisë shqipe me alfabet arab do të ishte humbur.

Studimet e tij u botuan në një gjerdan artikujsh në vitet 1950' dhe 1960' që i çelën rrugën studimeve orientalistike në Shqipëri.

 Referime 

Kategoria:Orientalistë shqiptarë
Kategoria:Lindje 1891
Kategoria:Vdekje 1973
Kategoria:Gjuhëtarë shqiptarë
Kategoria:Turkologë
Kategoria:Njerëz nga Tirana
Kategoria:Leksikografë shqiptarë
Kategoria:Njerëz nga Vilajeti i Shkodrës
Kategoria:Deputetë të Kuvendit të Shqipërisë